/Návrh/ 

Z M L U V A
medzi Slovenskou republikou a Brazílskou federatívnou republikou o čiastočnom zrušení vízovej povinnosti

 Slovenská republika
a
 Brazílska federatívna republika
 
(ďalej len “zmluvné strany”), berúc do úvahy záujem upevniť súčasné priateľské vzťahy a želajúc si uľahčiť vstup občanov jedného štátu na územie druhého štátu,

dohodli sa  t a k t o :

 Článok 1

Štátni občania Slovenskej republiky, ktorí sú držiteľmi platných národných cestovných pasov, môžu bez víz vstupovať na územie Brazílskej federatívnej republiky na účely turistiky, dovolenky, návštevy príbuzných alebo obchodných ciest a zdržiavať sa na ňom po dobu nepresahujúcu deväťdesiat (90) dní. Táto doba môže byť predĺžená za predpokladu, že celková dĺžka pobytu nepresiahne stoosemdesiat (180) dní v rámci jedného (1) roka. Obchodnou cestou sa rozumie cesta uskutočnená s cieľom obchodných rokovaní, počas ktorej občan jednej zmluvnej strany nie je zamestnaný v druhej zmluvnej strane.

Článok 2

Štátni občania Brazílskej federatívnej republiky, ktorí sú držiteľmi platných národných cestovných pasov, môžu bez víz vstupovať na územie Slovenskej republiky na účely turistiky, dovolenky, návštevy príbuzných alebo obchodných ciest a zdržiavať sa na ňom po dobu nepresahujúcu deväťdesiat (90) dní v rámci šiestich (6) mesiacov. Obchodnou cestou sa rozumie cesta uskutočnená s cieľom obchodných rokovaní, počas ktorej občan jednej zmluvnej strany nie je zamestnaný v druhej zmluvnej strane.

 Článok 3

Držitelia platných národných cestovných pasov každej zmluvnej strany môžu vstupovať na územie druhej zmluvnej strany, tranzitovať cez toto územie a vycestovať z neho cez všetky hraničné priechody určené na medzinárodný styk.

 Článok 4

Zrušenie vízovej povinnosti podľa tejto zmluvy nezbavuje občanov zmluvných strán povinnosti dodržiavať platné právne predpisy navštíveného štátu týkajúce sa vstupu na jeho územie, pobytu na ňom a vycestovania z jeho územia.

 Článok 5

Zmluvné strany sa zaväzujú prijať na svoje územie vlastných štátnych občanov bez osobitných formalít a výdavkov.

Článok 6

Každá zmluvná strana má právo odoprieť vstup alebo zakázať pobyt občanom druhej zmluvnej strany, ktorí sú považovaní za nežiaducich.

Článok 7

Každá zmluvná strana môže z dôvodov bezpečnosti, ochrany verejného poriadku alebo zdravia obyvateľstva úplne alebo čiastočne dočasne pozastaviť vykonávanie tejto zmluvy. Takéto pozastavenie bude bezodkladne oznámené druhej zmluvnej strane diplomatickou cestou. 

Článok 8

(1) Zmluvné strany si diplomatickou cestou najneskôr tridsať (30) dní po podpise zmluvy navzájom vymenia vzory platných cestovných pasov.

(2) Pri akejkoľvek zmene platných cestovných pasov alebo zavedení nových cestovných pasov si zmluvné strany diplomatickou cestou vymenia vzory nových cestovných pasov spolu s podrobnými informáciami o ich používaní, najneskôr tridsať (30) dní pred ich zavedením.

Článok 9

(1) Táto zmluva sa uzaviera na neurčitý čas a nadobudne platnosť po uplynutí šesťdesiatich (60) dní odo dňa doručenia neskoršej diplomatickej nóty, ktorou jedna zmluvná strana informuje druhú zmluvnú stranu o splnení vnútroštátnych právnych podmienok potrebných na nadobudnutie platnosti zmluvy. 

(2) Táto zmluva môže byť pozmenená po vzájomnom súhlase oboch zmluvných strán; tieto zmeny nadobudnú platnosť v súlade s odsekom 1 tohto článku.

(3) Každá zmluvná strana môže túto zmluvu vypovedať diplomatickou cestou. V takomto prípade platnosť zmluvy skončí deväťdesiatym (90.) dňom odo dňa prijatia príslušného oznámenia o výpovedi od druhej zmluvnej strany.

Dané v ........................................... dňa ........................................... v dvoch pôvodných vyhotoveniach, každé v slovenskom jazyku, portugalskom jazyku a anglickom jazyku, pričom všetky znenia sú rovnako autentické. V prípade rozdielnosti výkladu je rozhodujúce znenie v anglickom jazyku.

               Za					                                   Za
Slovenskú republiku				           Brazílsku federatívnu republiku